Šakėnų akmuo

Šakėnų akmuo – saugomas geologinis gamtos paveldo objektas, esantis Šilalės rajono savivaldybėje, Šakėnų kaime (Kvėdarnos sen.), apie 10 km į vakarus nuo Kvėdarnos. Riedulys slūgso prie kelio , šlaitelyje už pakelės griovio, pietų pusėje, 50 m nuo sodybos ties posūkiu į Šakėnų žvyrkelį. Toliau už akmens driekiasi atviri laukai. 2022 m. vasaros duomenimis, lankytinas objektas nebuvo pažymėtas ženklu, apaugęs krūmokšniais.

Šakėnų akmuo yra apie 2 m aukščio, pastatytas vertikaliai, į viršų smailėjantis. Geologinių ar išmatavimo duomenų nepateikiama. Ant jo priekinės plokštumos, atsuktos į kelią, pritvirtintos tamsaus metalo juostos, sudarančios Gediminaičių stulpus. Apatinėje horizontalioje juostoje iškaltas įrašas „Audiniai / 26.07.2007“. Po Gediminaičių stulpais didelėmis iškiliomis raidėmis pritvirtinti įrašai „GERO KELIO / AKĖ“.

Istorija 

Riedulį prie kelio Kvėdarna-Švėkšna apie 1969 m. atgabeno melioratoriai iš Buišių kaimo melioruotų laukų Šakėnų mokykloje tuomet dirbusio mokytojo iniciatyva. 1989 m. duomenimis, šalia riedulio (už 1 m į vakarų pusę) pasodintas augo kadagys, tuomet dar truputį žemesnis už patį riedulį.

Šakėnų akmuo įrašytas į Šilalės rajono savivaldybės saugomų gamtos paveldo objektų sąrašą. Paskelbtas saugomu savivaldybės tarybos 2006 m. gruodžio 29 d. sprendimu Nr. T1-1324.

Šaltiniai

Nuorodos 

 Kvėdarnos seniūnija. Lankytinos vietos. silale.lt

Lietuvos rieduliai
Šilalės rajono paveldas
Lietuvos gamtos paveldo objektai